SK Úradný vestník Európskej únie C 128/15

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 128/07)

Týmto uverejnením vzniká právo vzniesť námietku voči žiadosti podľa článku 7 nariadenia Rady (ES) č. 510/2006 (1). Námietky musia byť Komisii doručené do šiestich mesiacov odo dňa uverejnenia.

ZHRNUTIE

NARIADENIE RADY (ES) č. 510/2006

„PANE DI MATERA“

ES č.: IT/PGI/005/0372/27.9.2004

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche agricole e forestali Adresa: Via XX Settembre, 20 I-00187 Roma Telefón: (39) 06 481 99 68 Fax: (39) 06 42 01 31 26 E-mail: qtc3@politicheagricole.it

2. Skupina:

Názov: Associazione per la promozione e valorizzazione del pane di Matera Adresa: Via XX Settembre, 25 I-75100 Matera Telefón: (39) 0835335427 Fax: (39) 0835335427 E-mail: — Zloženie: Výrobcovia/spracovatelia ( X ) Iné ( )

3. Druh výrobku:

Trieda: 2.4 Chlieb, pečivo, koláče, cukrovinky, sušienky a ostatné pekárske výrobky

2. Špecifikácia:

(Prehľad požiadaviek podľa článku 4 ods. 2 nariadenia (ES) č. 510/2006)

4.1. Meno: „Pane di Matera“

4.2. Opis: Výrobok získaný pri použití výhradne krupice z tvrdej pšenice, ktorej kvantitatívne hodnoty musia byť v súlade so stanovenými parametrami: lepok ≥ 11 %, index žltosti ≥ 21, vlhkosť ≤ 15,50 %, popol (v % hmotnosti v sušine) ≤ 2. Aspoň 20 % použitej hrubozrnnej krupice musí pochádzať z miestnych ekotypov a starých odrôd ako Cappelli, Duro Lucano, Capeiti a Appulo, ktoré sa pestujú na území oblasti Matera. Žiadna krupica, ktorá pochádza z geneticky modifikovaných organizmov, nie je prípustná. Výrobok sa vyznačuje žltým sfarbením, typickou a rôznorodou pórovitosťou (s pórmi vo vnútri chleba s rôznymi priemermi od 2 – 3 mm až po 60 mm) a výrazne charakteristickou chuťou a vôňou.

Pri uvedení do predaja a na spotrebu má chlieb „Pane di Matera “CHZO tieto vlastnosti:

Pokiaľ ide o vzhľad, chlieb „Pane di Matera “má kužeľovitý alebo „pozdĺžny “tvar bochníka s hmotnosťou 1 alebo 2 kg, s hrúbkou kôrky aspoň 3 mm a so striedkou svetložltej farby s typickými pórmi.

4.3. Zemepisná oblasť: Do oblasti výroby patrí celé územie oblasti Matera.

4.4. Dôkaz o pôvode: Každá fáza výrobného procesu sa monitoruje, pričom sa v každej fáze dokumentujú vstupy a výstupy, čím je zaručená spätná vysledovateľnosť výrobku. Vysledovateľnosť je možná aj prostredníctvom zriadenia osobitných záznamov, ktoré vedie kontrolný orgán o jednotlivých katastrálnych parcelách, na ktorých sa pestuje pšenica, a kde sídlia výrobcovia a mlyny, ako aj vedením registrov produkcie a oznamovaním množstiev výrobkov. Všetky fyzické alebo právnické osoby zapísané do príslušných registrov podliehajú kontrolám zo strany kontrolného orgánu v súlade s výrobnou špecifikáciou a príslušným plánom kontroly.

4.5. Spôsob výroby: Výrobný proces je v stručnosti takýto: výroba chleba „Pane di Matera “CHZO sa začína prípravou kvásku (prírodné kvasnice) z 1 kg múky W 300, 250 g dužiny čerstvého ovocia, ktorá sa predtým nechá macerovať vo vode (250 – 300 cl), ktorý sa uloží do valca z juty a počká sa 10 až 12 hodín, kým sa jeho objem zdvojnásobí pri teplote 26 – 30 °C. Do tohto základu sa pridá múka v množstve zodpovedajúcom získanej hmotnosti a 40 % vody, tento postup sa viackrát opakuje pridávaním múky a vody, až kým sa nezíska cesto, ktoré potom kysne 3 až 4 hodiny. Základný kvások možno použiť najviac na tri ďalšie spracovania.

Prísady na výrobu chleba „Pane di Matera “CHOZ sú: 100 kg krupice z tvrdej pšenice, 20 – 30 kg základného kvásku, 2,5 – 3 kg soli, 75 – 85 l vody. Prísady sa vložia do prístroja na miesenie cesta a spracovávajú sa 25 až 35 minút. Potom je potrebné nechať cesto kysnúť v nádobe 25 až 35 minút, pričom sa prikryje bavlnenou alebo vlnenou tkaninou, aby kysnutie prebiehalo rovnomerne pri rovnakej teplote. Potom sa vytvarujú a odvážia jednotlivé bochníky s hmotnosťou 1,2 kg a 2,4 kg, z ktorých sa získa konečný výrobok s hmotnosťou 1 a 2 kg, s odchýlkou do 10 % od normy. Tieto ručne vytvarované bochníky sa nechajú stáť 25 až 35 minút na drevených stoloch, zakryté bavlnenou tkaninou. Po poslednom kysnutí v trvaní 30 minút sa bochníky dajú piecť do pecí vykurovaných drevom pochádzajúcim z danej lokality s obsahom charakteristických silíc, alebo plynom. Chlieb „Pane di Matera “sa s cieľom zachovať jeho typické vlastnosti a zaručiť trvanlivosť aspoň počas jedného týždňa balí buď do mikro-perforovanej umelohmotnej fólie, z časti farebnej a z časti priesvitnej tak, aby bolo výrobok vidieť, alebo do viacvrstvového papiera s priehľadným výrezom, ktorý rovnako umožní nahliadnuť na chlieb.

Všetky fázy výroby, od prípravy až po balenie výrobku, sa vykonávajú v oblasti Matera, aby sa zaručila spätná vysledovateľnosť a kontrola výrobku a zachovali jeho charakteristické vlastnosti.

Vyplýva to z potreby zabezpečiť, aby medzi fázou prípravy a balenia uplynul tradične iba krátky čas, čím sa zaručí zachovanie všetkých typických vlastností chleba, a tiež z potreby zabezpečiť bezprostrednú a priamu kontrolu až po spôsob balenia, ktorý v žiadnom prípade nesmie byť v rozpore s prípravou výrobku a nemôže meniť jeho osobitné vlastnosti a kvalitu.

V prípade, že by sa chlieb ihneď nezabalil, trvanlivosť 7 až 9 dní, charakteristickú pre daný výrobok, by nebolo možné garantovať.

Subjekty, ktoré chcú vyrábať „Pane di Matera “CHZO, musia prísne dodržiavať špecifikáciu, ktorá je predložená EÚ.

4.6. Spojenie: Oblasť, v ktorej sa vyrába chlieb „Pane di Matera“, výrazne ovplyvňuje jeho vlastnosti a osobitosti, pretože má vplyv na kvalitatívne zloženie prírodných kváskov, ktoré sa používajú na pečenie chleba, na možnosť pečenia chleba z hrubozrnnej pšeničnej múky získanej z obilia pestovaného na „Collina materana “vďaka pedologickým (hlinitá pôda) a klimatickým (priemerný ročný úhrn zrážok 350 mm a priemerné teploty v rozmedzí 5,7 a 24,1 °C) podmienkam, na silice z dreva používané v tradičných peciach vykurovaných drevom, ktoré vydávajú vôňu a chuť charakteristickú pre výrobok.

Vďaka práci a kreativite človeka, ktorý pri zachovávaní dlhoročnej tradície dokázal zlúčiť environmentálne faktory so životnými podmienkami a kultúrou, je „Pane di Matera “typickým výrobkom vymedzenej zemepisnej oblasti a je autentickým vyjadrením vidieckej kultúry oblasti Matera, ako aj prvoradým ekonomickým zdrojom.

Chlieb „Pane di Matera “CHZO sa nepochybne teší výbornej povesti, ktorú netreba ďalej dokazovať, a spája sa s kombináciou jednotlivých faktorov v oblasti výroby. Výrobok je známy a oceňovaný práve pre jeho osobitné vlastnosti, ktoré ho robia výnimočným a spotrebitelia ho preto na trhu dokážu rozpoznať.

Prvky, ktoré dokazujú pôvod a typickosť chleba „Pane di Matera“, spočívajú na historických zmienkach, ktoré dosvedčujú dlhú tradíciu siahajúcu do obdobia Neapolského kráľovstva a ďalej. Už v roku 1857 boli v Matere štyria „maestri di centimoli“, t. j. štyria mlynári. V každej vidieckej rodine, v každom dome, bol vždy mažiar vytesaný z kameňa, ktorý slúžil na mletie obilia. Prvý priemyselný mlyn sa datuje od roku 1884, mal približne 50 zamestnancov a sirénu, ktorá oznamovala začiatok a koniec pracovného dňa. V týchto dávnych časoch musela byť v každej rodine súkromná pec, ktorá slúžila jednej rodine alebo skupine rodín. Neskôr vznikli verejné pece, do ktorých každá rodina nosila piecť vlastný, doma „pripravený “chlieb. Každá pec bola vytesaná do kameňa a hermeticky uzavretá. Vo vnútri horelo drevo, prevažne zo stredomorských lesných porastov, ktoré malo a má typickú vôňu. Ženy po tom, ako odovzdali svoj chlieb pekárovi, ktorý ho vložil do pece a hermeticky uzavrel otvor, vrátili domov. Po približne troch hodinách sa poklop pece odstránil a vyťahovali sa von vysoké a okrúhle bochníky zlatistej farby s nezameniteľnou vôňou, ktoré ženy rozoznávali podľa ich značky s iniciálkami hlavy rodiny, ktoré sa do surového chleba vtlačili pred vložením do pece. V roku 1857 Pietro Antonio Ridola zaznamenal jedenásť pecí; v rokoch 1959 – 1965 ich bolo približne pätnásť. Obyvatelia Matery nezanevreli na kult chleba ani po tom, keď sa od rokov 1969 – 1970 výrazne zlepšili životné podmienky a základom stravy sa stali ďalšie potraviny, vďaka čomu umožnili pretrvanie tradície, kultúry a kvality. Kontrolný orgán vedie register pekárov a baliarní, ktorým sa umožňuje spätná vysledovateľnosť výrobku.

4.7. Kontrolný orgán:

Názov: IS.ME.CERT Adresa: Centro Direzionale Isola G1 I-80143 Napoli Telefón: (39) 081 787 97 89 Fax: (39) 081 604 01 76 E-mail: info@ismecert.it

4.8. Označovanie: Balenia výrobku ponesú štítky s textom „chránené zemepisné označenie “a „Pane di Matera“, ako aj obchodné logo, ktorého použitie je neoddeliteľné od textu „chránené zemepisné označenie“. Grafický symbol tvorí horizontálna oválna ikona, ktorej vrchný okraj lemuje nápis: „PANE DI MATERA“.

Spodný okraj tvorí nápis: „INDICAZIONE GEOGRAFICA PROTETTA “(chránené zemepisné označenie). Vo vnútri obrázku sú v popredí vyobrazené dva prekrížené jednotlivo zviazané otepy tvrdej pšenice žltej farby a za nimi pohľad na Civita di Matera so zvonicou katedrály v pozadí. Ak bol výrobok upečený v pekárni, ktorá má pec vykurovanú drevom, k chránenému označeniu pôvodu „Pane di Matera “možno pridať dovetok „pane cotto in forno a legna “(chlieb pečený v peci vykurovanej drevom).

(1) Ú. v. EÚ L 93, 31.3.2006, s. 12 .

(2) Obsah bielkovín je stanovený ako „celkový obsah dusíka “tak, že obsah dusíka sa vynásobí koeficientom spracovania s hodnotou 5,7.

(3) Trvanlivosť striedky sa hodnotila na základe jej tvrdnutia, merala sa ako sila (N) potrebná na stlačenie strednej časti jedného krajca chleba s hrúbkou 25 mm o 25 %.